ไฟแนนซ์ทูเดย์
โดย...ภูคา
1 พ.ค. 2558

โดย...ภูคา
...มีเรื่องที่ต้องจับตา คือ การสรรหากรรมการผู้จัดการธนาคารอาคารสงเคราะห์ หรือ ธอส. แทน อังคณา ปิลันธน์โอวาท ไชยมนัส ในปลายเดือน ก.ย.นี้ ข่าวล่ามาแรงแจ้งว่า ขณะนี้มีทั้งคนในที่อยากจะขึ้น และคนนอกที่มาจากแบงก์รัฐด้วยกัน ซึ่งเคยลงสมัครครั้งก่อน ก็พร้อมจะใช้ทั้งความรู้ความสามารถที่มี รวมกับกำลังภายใน ที่พยายามจะขึ้นชิงเบอร์หนึ่งของ ธอส.ในครั้งนี้ไปให้ได้ ส่วนจะสมใจใครหรือไม่ งานนี้ยังต้องวิ่งกันอีกหลายยก
...เก่าไปใหม่มา ทั้งผู้อำนวยการธนาคารออมสิน ก็ได้ตัว ชาติชาย พยุหนาวีชัย ไปเป็นผู้อำนวยการคนใหม่แล้ว ขนาดธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ที่ว่าหาคนมาทำงานยาก ก็ได้ สุพจน์ อาวาส เข้ามาเป็นกรรมการผู้จัดการคนใหม่ ทำงานแก้หนี้ ปล่อยสินเชื่อทะลุทะลวงไปถึงไหน ส่วนที่ธนาคารอิสลามแห่งประเทศไทย หรือไอแบงก์ ก็ล้มการสรรหารอบแรกและเตรียมเปิดรอบ 2 เร็วๆ นี้
...แต่ที่ธนาคารเพื่อการส่งออกและนำเข้าแห่งประเทศไทย หรือ เอ็กซิมแบงก์ กลับเงียบสงบ ไม่มีความคืบหน้าในการสรรหากรรมการผู้จัดการใหม่ที่ว่างลงมาตั้งแต่กลางปีก่อน ถามใครก็ไม่มีใครตอบได้ ตั้งแต่ผู้บริหาร คณะกรรมการ ประธาน ยัน สคร. ซูเปอร์บอร์ด ไปจนถึงระดับรัฐมนตรี แบบนี้ไม่รู้ว่าใครกำกับใครกันแน่ เพราะเห็นทางกระทรวงการคลังสั่งเร่งรัดทั้งทางวาจาและมีหนังสือให้เร่งสรรหาเอ็มดี แต่ก็เงียบไปทุกที
...ที่น่าเห็นใจคือผู้บริหาร พนักงานที่ต้องทำงานแบบไร้หางเสือ บนภารกิจที่ต้องทำงานตามยุทธศาสตร์รัฐบาล คือ การเร่งปล่อยสินเชื่อเพื่อการส่งออกให้เอสเอ็มอี ซึ่งขณะนี้เอ็กซิมแบงก์มีสัญญาณเรื่องประเทศคู่ค้าเริ่มผิดนัดชำระหนี้สูงถึงเท่าตัว แม้จะวงเงินไม่มาก แต่ก็ต้องจับสัญญาณนี้ให้ดีว่าจะส่งไปถึงแบงก์พาณิชย์ด้วยหรือไม่